August 2007

August 2007, kroonika

Kuupäevata

Saaremaal leiti kaevetööde käigus umbes tuhat keskaegset münti.

1. august

Rootsi pealinnas Stockholmis hakkas kehtima ummikumaks: iga Stockholmi kesklinna pealinnas registreeritud autoga sisenev või sealt väljuv autojuht peab tasuma vastavalt kellaajale 10, 15 või 20 Rootsi krooni.
Venemaa gaasifirma Gazprom teatas, et vähendab Valgevenele tarnitava maagaasi hulka poole võrra, et mõjutada Valgevenet ära maksma 465 miljoni USA dollari suurust võlga. Hiljem lubas firma Valgevenele võla tasumisel siiski ajapikendust.
Ameerika Ühendriikides Minnesota osariigis Minneapolise linnas varises kohaliku aja järgi kell 18.10 kokku üle Mississippi jõe rajatud kaheksarealine raudbetoonist maanteesild. Õnnetuses hukkus kaheksa, jäi kadunuks viis ja sai vigastada 79 inimest.
Ameerika Ühendriikide riigisekretär Condoleezza Rice ja kaitseminister Robert Gates külastasid oma Lähis-Ida visiidi raames Saudi Araabiat ja Iisraeli, kohtudes muuhulgas Tel Avivis Iisraeli peaministri Ehud Olmertiga.
Iraagi pealinna Bagdadi läänepoolses Mansouri linnaosas lasi enesetaputerrorist õhku kütuseveoki. Rünnakus hukkus viiskümmend ja sai vigastada vähemalt kuuskümmend inimest.
Jaapanis astus ametist tagasi finantsmahhinatsioonides kahtlustatav põllumajandusminister Norihiko Akagi.
Eestis astus ametisse Kaitseväe Ühendatud Õppeasutuste uus ülem kolonel Aarne Ermus.
Eesti pealinnas Tallinnas jõustusid uued alkoholimüügi piirangud, mille kohaselt on keelatud kauplustes alkoholi müüa kella kaheksast õhtul kella kaheksani hommikul. 
Eestis Tartus alustas teatri Vanemuine draamajuhina tööd Sven Karja, kes oli siiani sama tööd teinud draamajuhi kohusetäitjana.

2. august

Prantsusmaa parlamendi mõlemad kojad kiitsid erakorralisel istungjärgul heaks president Nicolas Sarkozy valitsuse esitatud seaduseelnõu, millega piirati transporditöötajate streigiõigust, kohustades neid vähemalt 48 tundi enne streigi algust oma streigis osalemisest teatama.
Venemaale kuuluva Sahhalini saare ranniku lähedal toimus 6,7-palline maavärin. Hukkus üks 23-aastane tütarlaps, Nevelski linnas sai palju maju tõsiseid kahjustusi.
Ameerika Ühendriikide riigisekretär Condoleezza Rice saabus Palestiina omavalitsuse halduskeskusse Rām Allāhisse, et alustada läbirääkimisi omavalitsuse peaministri Salam Fayyadi ja presidendi Maḩmūd ‘Abbāsiga.
Kongo Demokraatlikus Vabariigis sõitis teelt välja ja vajus küljeli reisirong. Õnnetuses hukkus umbes sada ja sai vigastada kakssada inimest.
Sierra Leone rannikul läks põhja Freetownist väljunud väike mootorlaev, mille pardal oli 85 inimest. Neist hukkus vähemalt 65. Õnnetuse põhjuseks oli arvatavasti laeva ülerahvastatus.
Eestis teatas meediaettevõte Ekspress Grupp sajaprotsendilise osaluse omandamisest internetiportaale haldavas firmas Delfi Grupp. Tehingu väärtuseks on 846 miljonit Eesti krooni.

3. august

Euroopa sõjatööstuskontsern EADS kinnitas ametlikult, et on sõlminud Liibüaga kaks lepingut Liibüa armeele tankitõrjemürskude ja sidesüsteemide tarnimiseks. 
Portugalis jõustus uus välismaalaste seadus, mille kohaselt peaksid umbes 40 000 seaduse jõustumise ajal riigis viibinud illegaalset immigranti saama alalise elamisloa.
Saksamaa autotööstuskontsern DaimlerChrysler allkirjastas oma tütarettevõtte Chrysler Group müügilepingu, millega 80,1 protsenti viimase aktsiatest läksid Ameerika Ühendriikide investeerimisfondi Cerberus Capital Management omandisse. Chrysler Groupi uueks nimeks sai pärast müüki Chrysler Holding. Kokkuleppest Chrysleri müügiks oli avalikkust teavitatud juba 14. mail.
Suurbritannia odavlennufirma EasyJet teatas uue pagasipoliitika rakendamisest alates 1. oktoobrist. Selle kohaselt kuuluvad maksustamisele kõik pagasiruumi paigutatavad pakid: esimese kohvri või koti eest tuleb tasuda kaks naela, teise eest viis naela.
Venemaa sõjamerelaevastiku ülemjuhataja admiral Vladimir Masorin esines avaldusega, mille kohaselt peaks Venemaa sõjalaevastik olema Vahemerel püsivalt esindatud; selleks kavatsetakse luua piirkonda mõne sõbraliku riigi territooriumile mereväebaas.
Venemaa president Vladimir Putin rahuldas Novgorodi oblasti kuberneri Mihhail Prussaki tagasiastumisavalduse. Tema ajutiseks kohusetäitjaks nimetati Sergei Mitin.
Venemaal Vologdas lasti öösel õhku nädalalehe Gazeta 35 toimetus. Plahvatuses hävis kogu toimetus, kaasa arvatud arvutid ja ajalehe arhiiv. Ükski inimene kannatada ei saanud.
Ameerika Ühendriikide president George W. Bush allkirjastas 27. juulil Kongressi poolt heaks kiidetud terrorismivastase võitluse seaduse.
Kanadas Torontos süttis kohaliku aja järgi kell 14.30 Eesti Maja. Vanadest elektrijuhtmetest alguse saanud tuli levis seinte sees katusekorruseni, esialgsetel andmetel väga tõsiseid kahjustusi ei tekkinud.
Zimbabwe president Robert Mugabe allkirjastas seaduse, millega said õiguskaitseorganid loa kuulata pealt inimeste telefonikõnesid ning jälgida nii traditsioonilist kui ka elektroonilist kirjavahetust. Seadus näeb ka ette kommunikatsiooni jälgimise keskuse loomise.
Eestis lahkus ametist SEB Eesti Ühispanga juhatuse esimees Mart Altvee. Tema kohusetäitjana asus ametisse juhatuse liige Ahti Asmann.

4. august

Maailmapanga president Robert Zoellick alustas oma esimest ametlikku välisvisiiti sellel ametikohal, saabudes Kambodža pealinna Phnom Penhi.
Lätis Talsi rajoonis Mazirbes toimus iga-aastane Liivlaste päev. Üritusel osalesid Läti integratsiooniminister Oskars Kastens ja Lätis ametlikul visiidil viibinud Gruusia integratsiooniminister Zinaida Bestajeva.
Rootsi pealinnas Stockholmis toimus geiparaad, millest võttis osa umbes 50 000 inimest. Teiste seas olid paraadil esindatud ka Rootsi parlamendierakonnad, luteri kirik, skaudiorganisatsioonid ja politsei.
Türgis vannutati ametisse uus parlament, milles on absoluutne enamus Õigluse ja Arengu Parteil. Esimest korda pärast 1991. aastat on parlamendis ka kakskümmend kurdide esindajat Demokraatliku Ühiskonna Parteist.
Ameerika Ühendriikide Kongressi Esindajatekoda kiitis häältega 227:183 heaks president George W. Bushi esitatud seaduseparanduse, mis lubab ilma kohtu loata jälgida läbi Ameerika Ühendriikide kulgevaid väliskõnesid ja internetipõhist suhtlust.
Brasiilias vabastati seoses 17. juuli lennuõnnetusega ametist riigi lennujaamade ameti direktor José Carlos Pereira. Tema järeltulijaks nimetati senine kosmoseagentuuri direktor Sergio Mauricio Brito Gaudenzi. Muudatused jõustuvad 6. augustist.
Burundis arreteeris politsei riigi keskpanga juhi Isaac Bizimana, süüdistades teda riigi raha väidetavas kõrvaldamises.
Tansaanias algasid ÜRO ja Aafrika Liidu vahendatavad läbirääkimised Sudaani valitsuse ning Dārfūri mässuliste vahel.

5. august

Horvaatia kuurortlinnas Dubrovnikis kuulutati välja eriolukord, sest eelmisel päeval puhkenud metsatulekahjud jõudsid Dubrovniki äärelinnani. 6. augustiks õnnestus tuletõrjujatel põleng kontrolli alla saada ja linn tulekahjus otseselt kannatada ei saanud.
Poolas kutsus Poola Vabariigi Enesekaitsepartei peaminister Jarosław Kaczyński valitsusest tagasi oma liikmed ehitusminister Andrzej Aumilleri ning töö- ja sotsiaalminister Anna Kalata.
Venemaal Peterburis toimus ühingu Memorial korraldatud rahvakogunemine, millel mälestati stalinistlike repressioonide ohvreid. Üritusega tähistati 70 aasta möödumiset siseasjade rahvakomissari Nikolai Ježovi korralduse jõustumisest, millega anti nn nõukogudevastaste isikute üle kohtumõistmine regioonides moodustatud "troikade" kätte.
Ameerika Ühendriikides Camp Davidis algasid läbirääkimised Ühendriikide presidendi George W. Bushi ja Afganistani presidendi Ḩāmid Karzay vahel. Üheks põhiteemaks oli võitluse tõhustamine islamiliikumisega Taliban.
Ameerika Ühendriikide autotootja Chrysler Holding uueks tegevjuhiks nimetati Robert Nardelli, endine majapidamistarvete kaupluste keti Home Depot tegevjuht. Senine tegevjuht Thomas LaSorda nimetati firma uueks presidendiks.
Liibanoni kahes valimisringkonnas toimusid järelvalimised mõrvatud parlamendiliikmetele asendajate leidmiseks.
Kongo Vabariigis toimus parlamendivalimiste teine voor. Valitsev Kongo Tööpartei koos oma koalitsioonipartneritega sai 124 kohta 137-liikmelises parlamendis.

6. august

Gruusia võimude teatel tulistasid Venemaa hävituslennukid kohaliku aja järgi kell 19.30 riigi keskosas, pealinnast Thbilisist 65 kilomeetri kaugusel asuvat Tsithelubani küla. Umbes seitsesada kilo kaalunud lõhkekeha olevat plahvatamata langenud ühe elumaja hoovi. Venemaa lükkas kõik süüdistused tagasi.
Venemaal Moskvas mõistis föderaalkohus eluks ajaks vangi naftakompanii Jukos endise kaastöötaja Aleksei Pitšugini, keda riigiprokuratuur süüdistas poliitiliste mõrvade organiseerimises aastatel 1998 ja 1999.
Ameerika Ühendriikide Utah' osariigis Huntingtoni linna lähistel langes kohaliku aja järgi kell 4.00 sisse söekaevanduse tunnel. Maa alla jäi vangi kuus kaevurit.
Brasiilia president Luís Inácio Lula da Silva alustas ringreisi Ladina-Ameerika riikides, et propageerida etanooli ja muude biokütuste laialdasemat kasutamist. Ringreisi esimesel päeval kohtus ta Mehhiko presidendi Felipe Calderóniga ja allkirjastas kokkuleppe kahe riigi vahel biokütuste tootmise tehnoloogia jagamiseks.
Ida-Timori president José Ramos Horta tegi valitsuse moodustamise ülesandeks riigi endisele presidendile ja vabadusvõitlejale Xanana Gusmãole.
Iraagi põhjaosas Tall ‘Afari linna peamiselt šiiitidega asustatud linnaosas lasi enesetaputerrorist õhku lõhkeainega täidetud veoauto. Rünnakus hukkus vähemalt 25 ja sai vigastada 22 inimest.
Jaapanis alustasid Rahvusvahelise Aatomienergiaagentuuri eksperdid neli päeva kestvat inspektsiooni Kashiwazaki tuumaelektrijaamas, mis sai kahjustada 16. juulil toimunud maavärinas.
Palestiinas Jeerikos kohtusid Iisraeli peaminister Ehud Olmert ja Palestiina omavalitsuse president Maḩmūd ‘Abbās.
Eesti peaministrile Andrus Ansipile anti Tšehhi pealinnas Prahas kohaliku aja järgi kell 12.00 algaval tseremoonial üle Vašek ja Anna Maria Polaki autasu, millega tunnustati Eesti reforme ja innovatiivsust. Autasuga kaasnes viie tuhande USA dollari suurune honorar
Eestis Tallinna Jüriöö pargis algas piduliku rivistusega sõjalis-sportlik Erna retk. 2007. aasta retkel osaleb 28 võistkonda.

7. august

Prantsusmaa meretaguse ala Uus-Kaledoonia valitsusjuhiks valiti Harold Martin.
Türgi pealinnas Ankaras kohtusid Türgi peaminister Recep Tayyip Erdoğan ja Iraagi peaminister Nūrī al-Mālikī. Kohtumise tulemusel allkirjastati vastastikuse mõistmise memorandum julgeoleku küsimustes, milles mõlemad pooled lubasid teha kõik endast oleneva kurdide vasakpoolse äärmusrühmituse Kurdistani Tööliste Partei (PKK) tegevuse piiramiseks.
Venemaal kinnitas Novgorodi oblasti duuma ametisse uue kuberneri Sergei Mitini.
Venemaa president Vladimir Putin vabastas ametist omal soovil lahkumisavalduse esitanud Sahhalini oblasti kuberneri Ivan Malahhovi ja nimetas tema kohusetäitjaks Aleksandr Horošavini. 
Argentinas ametlikul visiidil viibinud Venezuela president Hugo Chávez pidas Buenos Aireses kõne, milles teatas energiajulgeoleku kokkuleppe sõlmimisest kahe riigi vahel ja kutsus ka teisi Ladina-Ameerika riike üles sellega ühinema, lubades katta nende energiavajaduse Venezuela naftavarudest.
Brasiilias São Paulo linnas vahistas politsei varahommikul Colombia Norte del Valle narkokartelli juhi, 44-aastase Juan Carlos Ramírez Abadía. Abadía oli kuulutatud tagaotsitavaks Ameerika Ühendriikide kohtuvõimude poolt.
Ida-Timoril puhkesid opositsioonierakonna FRETLIN toetajate vägivaldsed meeleavaldused, millega protesteeriti president José Ramos Horta otsuse vastu nimetada peaministri kandidaadiks Xanana Gusmão.
Jaapani parlamendi ülemkoja esimeheks valiti ühehäälselt Jaapani Demokraatliku Partei liige Satsuki Eda. Tegu oli esimese korraga viimase viiekümne aasta jooksul kui parlamendi esimeheks ei valitud valitseva Liberaaldemokraatliku Partei liiget.
Eesti sotsiaalminister Maret Maripuu ja sotsiaalministeeriumi kantsler Riho Tapfer viibisid ametlikul visiidil Taani pealinnas Kopenhaagenis, kus kohtusid Maailma Terviseorganisatsiooni regionaaldirektori Marck Danzoni ja tema asetäitjaga.

8. august

Poola peaminister Jarosław Kaczyński vabastas ametist avalikkusele siseinfot lekitanud siseminister Janusz Kaczmareki ja avaldas toetust ennetähtaegsete parlamendivalimiste korraldamisele.
Saksamaal keelustas töökohus 9. augustiks kavandatud kauba- ja kaugliinirongide vedurijuhtide neljatunnise streigi, kuid jättis ametiühingutele vabad käed linnalähirongide vedurijuhtide streigi osas.
Ida-Timoril vannutati riigi uueks peaministriks Xanana Gusmão.
Indoneesia pealinnas Jakartas toimusid ajaloolised kubernerivalimised, kus esimest korda valis kuberneri rahvas, mitte kohalik parlament.
Iraagi peaminister Nūrī al-Mālikī alustas ametlikku visiiti Iraanis.
Lõuna- ja Põhja-Korea võimud teatasid, et on kokku leppinud riigipeade Roh Moo-hyuni ja Kim Chŏng-ili kohtumise korraldamises. Tippkohtumine toimub 28.–30. augustini Põhja-Korea pealinnas P'yŏngyangis.
Mauritaania parlament võttis vastu seaduse, millega keelustati riigis orjapidamine. Edaspidi on selle eest ette nähtud kuni kümneaastane vanglakaristus.

9. august

Itaalia pealinnas Roomas puhkes õhtul tulekahju Cinecittà filmistuudiotes. Kannatada sai kolm tuhat ruutmeetrit stuudiopinda, inimesed tulekahjus vigastada ei saanud. Kustutustööd lõpetati 10. augusti hommikuks.
Poolas kohtusid riigi president Lech Kaczyński ja parlamendiopositsiooni juht Donald Tusk, et arutada valitsuskoalitsiooni tabanud poliitilist kriisi. Kohtumisel jõuti üksmeelele ennetähtaegsete parlamendivalimiste korraldamises sügisel 2007.
Saksamaal Hamburgis ja Berliinis toimus kohaliku aja järgi kell 8.00 hommikul linnalähirongide vedurijuhtide kaks tundi kestnud streik, millega avaldati meelt raudteefirma Deutsche Bahn palgapoliitika vastu.
Türgi parlamendi esimeheks valiti valitseva Õigluse ja Arengu Partei mõõdukas esindaja Köksal Toptan.
Venemaal kinnitas Sahhalini oblasti duuma ühehäälselt ametisse oblasti uue kuberneri Aleksandr Horošavini.
Hiinas Xinjiangi Uiguuri autonoomses piirkonnas algasid Hiina, Venemaa, Usbekistani, Kõrgõzstani, Tadžikistani ja Kasahstani sõjaväe kahepäevased ühisõppused, kus osales kokku kuus tuhat sõdurit. Õppustel keskenduti terrorivastasele võitlusele.
Indoneesias Jaava saare läänerannikul Vaikses ookeanis toimus kohaliku aja järgi kell 00.05 7,4-palline maavärin, mille epitsenter asus 282,1 meetri sügavusel merepõhjas. Suuremaid purustusi maavärin kaasa ei toonud, ka ei põhjustanud see tsunamit.
Eestis asus mereväe staabiülema ja mereväe ülema kohusetäitjana tööle kaptenleitnant Igor Schvede, kes töötas seni välisteenistuses NATO staabis Suurbritannias.

10. august

ÜRO Julgeolekunõukogu kiitis ühehäälselt heaks Ameerika Ühendriikide ja Suurbritannia resolutsiooni, mis näeb ette ÜRO missiooni laiendamise Iraagis.
Horvaatias Karlovaci linna lähistel maanteel sõitis teelt välja ja pöördus katusele Serbia turiste vedanud buss. Õnnetuses hukkus kaks ja sai vigastada nelikümmend inimest.
Boliivias Tarija linnas kohtusid Boliivia president Evo Morales, Argentina president Néstor Kirchner ja Venezuela president Hugo Chávez. Kohtumisel allkirjastati kahepoolsed energia julgeoleku kokkulepped Venezuelaga.
Kuubal vabastati vanglast matemaatikaprofessor Francisco Chaviano, inimõiguslane ja Fidel Castro režiimi karm kriitik, kes oli vangistatud 1994. aastal süüdistatuna riigisaladuse reetmises.
Ida-Timori idaosas Viqueque ja Baucau piirkondades toimusid taas opositsioonierakonna FRETLIN toetajate meeleavaldused peaminister Xanana Gusmão ametisse nimetamise vastu. Vägivaldseks muutunud meeleavaldajad põletasid maju ja autosid, sundides inimesi kodudest põgenema.
India parlament valis 455 häälega riigi uueks asepresidendiks Hamid Ansari. Tema vastaskandidaat Najma Heptulla pälvis 222 parlamendiliikme toetuse. Uus asepresident vannutatakse ametisse 18. augustil.
Prantsuse Polüneesias kukkus alla Moorea saarelt Tahitile teel olnud, lennukompaniile Air Moorea kuulunud väikelennuk Twin Otter. Hukkusid kõik pardal viibinud kakskümmend inimest, kelle seas oli ka viis välismaalast.

11. august

Itaalia rannavalve pidas hilisõhtul Lampedusa saare lähistel kinni kalalaeva, mille pardal oli 263 ebaseaduslikku immigranti. 
Šveitsis lõppes Locarno Rahvusvaheline Filmifestival. Peaauhinna Kuldleopardi võitis Jaapani lavastaja Masahiro Kobayashi film "Taassünd" ("Ai No Yokan"). Parima meesnäitleja preemia pälvisid prantslane Michel Piccoli ja itaallane Michele Venitucci, parima naisnäitleja preemia läks Marian Alvaresele Hispaaniast.
Venemaa president Vladimir Putin külastas uut radarijaama Peterburi lähistel Lehtussis ja teatas, et radarijaam on üks esimesi ehitisi uue õhutõrjesüsteemi rajamisel, mis peaks valmima 2015. aastaks.
Ameerika Ühendriikides Maine'i osariigis Kennebunkportis kohtusid Ameerika Ühendriikide president George W. Bush ja Prantsusmaa president Nicolas Sarkozy.
Iraagis hukkusid teeäärse pommi plahvatuses Al-Qādisīyah' kubernerkonna kuberner Khalil Jalil Hamza ja tema politseiülem, kindralmajor Khaled Hassan.
Rwanda pealinnas Kigalis vahistati parlamendiliige Sam Kanyemera, mässulise relvarühmituse FPR üks endisi juhte. Talle esitati süüdistus katses saboteerida politseioperatsiooni. 
Sierra Leones toimusid üldvalimised, kus riigile valiti uus parlament ja president. Ühtlasi toimus samaaegselt rahvahääletus põhiseaduse muutmiseks.
Eesti pealinnas Tallinnas toimus kohaliku aja järgi kell 15.00 geiparaad Tallinn Pride 2007, millest võttis osa umbes kakssada inimest. Agressiivse käitumise tõttu peeti kinni üks paraadi vastu meelt avaldanud mees.

12. august

Hispaaniat tabas 5,1-pallise tugevusega maavärin, mille epitsenter asus umbes saja kilomeetri kaugusel pealinnast Madridist Ciudad Reali linna lähistel. Purustusi maavärin kaasa ei toonud.
Venemaal Voronežis toimus opositsioonilise poliitilise liikumise "Teistsugune Venemaa" ("Drugaja Rossija") piirkondlik konverents, kus valiti ühenduse ainsaks kandidaadiks 2008. aasta presidendivalimistel endine peaminister Mihhail Kasjanov.
Ameerika Ühendriikides loobus Vabariikliku Partei liige, endine Wisconsini kuberner Tommy Thompson kandideerimisest 2008. aasta presidendivalimistel, sest jäi Iowa osariigis peetud proovihääletusel kuuendaks.
Ameerika Ühendriikide Missouri osariigis Neosho linnas avas relvastatud mees tule peamiselt kohalikku mikroneeslaste kogukonda teenindavas kirikus. Surma said koguduse pastor ja kaks diakonit; vigastada sai veel vähemalt viis inimest. Tulistaja vahistati kohapeal.
Iraagis Iraani piiri lähistel Diyālá kubernerkonnas hukkus teeäärse pommi plahvatuses viis ja sai vigastada kolm Iraagi piirivalvurit.

13. august

Madalmaade keemiakontsern Akzo Nobel teatas, et on sõlminud lepingu Suurbritannia keemiakontserni Imperial Chemical Industries ostmiseks. Tehingu väärtuseks on kaheksa miljardit Suurbritannia naelsterlingit.
Prantsusmaa politsei avastas Biarritzi linnas elumaja all asuvast garaažist suure koguse relvi ja lõhkeaineid, mis tõenäoliselt kuulusid baskide vasakäärmuslikule terroriorganisatsioonile Euskadi ta Askatasuna (ETA).
Suurbritannias avaldati parlamendikomitee aruanne, mis andis kriitilise hinnangu valitsuse välispoliitikale Lähis-Ida suunal. Ettekande kohaselt on Suurbritannia senine välispoliitika kahjustanud riigi mainet araabia maailmas; selles kutsuti üles vaatama üle tegevuskava Iraagis ja lõpetama äärmusliku islamiliikumise Ḩamās boikoteerimine.
Venemaa koosseisu kuuluva Tšetšeeni Vabariigi president Ramzan Kadõrov alustas visiiti Saudi Araabias, mille raames kohtub ta Saudi Araabia kuninga ‘Abdullāh'ga ja külastab Kaaba pühamut.
Venemaal Novgorodi oblastis Burga ja Malaja Višera vahelisel raudteelõigul sõitis õhtul kohaliku aja järgi kell 21.28 teelt välja Moskvast Peterburi teel olnud ja kiirusega 130 kilomeetrit tunnis liikunud reisirong Nevski ekspress. Vigastada sai umbes 60 inimest, kellest 33 vajas haiglaravi. Õnnetuse põhjustas rongi all plahvatanud lõhkekeha, mille võimsus vastas umbes kahele kilole trotüülile.
Ameerika Ühendriikide presidendi George W. Bushi peamine poliitiline nõunik Karl Rove teatas, et lahkub ametist 31. augustil.
Hiina Hunani provintsis Fenghuangi maakonnas kukkus kokku ehitamise lõppjärgus olev 328-meetrine sild. Õnnetuse ajal töötas sillalt tellingute eemaldamisel 152 töölist; neist 64 hukkus.
Paapua Uus-Guinea parlament valis häältega 86:23 peaministriks tagasi Michael Somare. Samal päeval nimetas Somare ametisse oma ajutise valitsuskabineti.
Eestis toimus XI Riigikogu erakorraline istung, kus arutati tulemusteta kahte Eestimaa Roheliste fraktsiooni esitatud energiateemalist seaduseelnõu.

14. august

Türgi valitseva Õigluse ja Arengu Partei liige, riigi välisminister Abdullah Gül kinnitas avalikult oma kavatsust kandideerida uuesti riigi presidendiks.
Kanada peaminister Stephen Harper tegi muudatusi oma valitsuse koosseisus. Kaitseminister Gordon O'Connor nimetati riiklike tulude ministriks ja pärandiminister Bev Oda rahvusvahelise koostöö ministriks. Uueks kaitseministriks nimetati Peter Mackay ja pärandiministriks Josée Verner.
Austraalia parlamendi ülemkoja Senati uueks esimeheks valiti Austraalia Liberaalse Partei esindaja Alan Ferguson.
Afganistanis Gardēzi linnast kagus sai tulevahetuses islamistlike mässulistega surmavalt haavata Poola nooremleitnant Lukasz Kurowski, kes suri hiljem samal päeval teel haiglasse. Tegu oli esimese Afganistani missioonil hukkunud Poola sõduriga.
Iisraelis valiti riigi peamise opositsioonierakonna, parempoolse partei Likud esimeheks 73,2 protsendi parteiliikmete toetusel tagasi endine peaminister Benjamin Netanyahu.
Iraani president Maḩmūd Aḩmadīnezhād alustas ametlikku visiiti Afganistanis, kohtudes pealinnas Kabulis Afganistani presidendi Ḩāmid Karzayga.
Kõrgõzstani pealinnas Biškekis algas Venemaad, Hiinat, Kasahstani, Kõrgõzstani, Tadžikistani ja Usbekistani ühendava Shanghai Koostööorganisatsiooni tippkohtumine.
Pakistanis tähistati pidulike üritustega riigi iseseisvuse väljakuulutamist 60 aastat tagasi.
Tai pealinnas Bangkokis andis riigi ülemkohus korruptsioonikahtlustuse alusel välja määruse endise peaministri Thaksin Shinawatra ja tema abikaasa vahistamiseks.
Marokos Meknèsi linnas üritas enesetaputerrorist õhkida turismibussi juures gaasiballooni. Bussijuhil õnnestus takistada mehel bussile läheneda; ballooni plahvatuses kaotas terrorist ise ühe käe, kuid jäi ellu.
Eestisse saabus ametlikule visiidile Euroopa Parlamendi esimees Hans-Gert Pöttering.

15. august

Saksamaal Duisburgi raudteejaama lähistel asuva Itaalia restorani juures tulistati pähe kuut Itaalia päritolu meest, kellest viis surid kohapeal ja kuues teel haiglasse. Saksa politsei hinnangul oli tegu kuritegeliku rühmituse 'Ndrangheta sisese arveteklaarimisega.
Peruud tabas 7,9-palline maavärin, mille epitsenter asus pealinnast Limast umbes kakssada kilomeetrit lõunas sadamalinna Pisco ja kõrbelinna Ica lähistel. Suurem osa vigastatutest ja kannatanutest pärines just nendest linnadest. Kokku hukkus vähemalt viissada kümme ja sai vigastada enam kui tuhat viissada inimest.
Indias tähistati ulatuslike üleriigiliste pidustustega riigi iseseisvuse väljakuulutamist kuuskümmend aastat tagasi.
Jaapan taastas majandus- ja humanitaarabi andmise Palestiina omavalitsusele.
Sambias algas uuesti kohtuprotsess riigi endise presidendi Frederick Chiluba üle, keda süüdistatakse 488 000 USA dollari väärtuses riigi raha kõrvaldamises.
Eesti pealinna Tallinna saabusid kahepäevasele ametlikule visiidile Riia linnapea Jānis Birks ja Vilniuse linnapea Juozas Imbrasas.
Eestis visiidil viibinud Euroopa Parlamendi esimees Hans-Gert Pöttering külastas Ida-Virumaad ja kohtus Narva elanikega.
Eestis viibis visiidil Jaapani aserahandusminister Kazunori Tanaka, kes külastas Eesti Panka ja kohtus panga presidendi Andres Lipstokiga. Kohtumisel keskenduti Eesti majanduse hetkeolukorrale ja tulevikuväljavaadetele.
Eestis likvideeriti Moskva Patriarhaadi Eesti Õigeusu Kiriku Tartu praostkond. Seoses sellega jagati seni Tartu praostkonda kuulunud kogudused Tallinna ja Ida-Virumaa praostkonna vahel. Ametist vabastati ka Tartu praost ülempreester Aleksander Aim.

16. august

Ameerika Ühendriikides Utah' osariigis Huntingtoni linna lähistel Crandall Canyoni söekaevanduses hukkus uues tunnelivaringus sinna 6. augustil varingu tõttu vangi jäänud kaevurite päästetöödel osalenud kolm päästetöötajat ja veel üheksa sai vigastada.
Iisraeli aukonsuliks Eestis nimetati vandeadvokaat Leon Glikman.

17. august

ÜRO teatas, et Madalmaad nõustusid olema asukohamaaks eritribunalile, mis hakkab kohut mõistma Liibanonis toime pandud poliitilistes mõrvades kahtlustatavate isikute üle, kaasa arvatud peaminister Rafik al-Hariri mõrvarite üle.
Venemaal Tšeljabinski lähistel toimusid Shanghai Koostööorganisatsiooni riikide Venemaa, Hiina, Kasahstani, Kõrgõzstani, Tadžikistani ja Usbekistani ühised sõjaväeõppused eesmärgiga tõhustada ühistegevust terroriohu vastu võitlemisel.
Ameerika Ühendriikides Utah' osariigis Huntingtoni linna lähistel Crandall Canyoni söekaevanduses peatati seoses eelmisel päeval toimunud uue tunnelivaringuga sinna üksteist päeva varem lõksu jäänud kuue kaevuri päästetööd.
Eestis Tartu maakonnas Nõol avati maakonna suurima saaliga spordihoone, mille kogupind on 2900 ruutmeetrit. Hoone tellis aktsiaselts Riigi Kinnisvara ja ehitas aktsiaselts Merko Tartu. Ehituse kogumaksumuseks kujunes 35 miljonit Eesti krooni.

18. august

Põhja-Küproselt Türgi suurimasse linna İstanbuli lennanud firma Atlas Jet reisilennukit MD-83 üritati kaaperdada ja sundida lendama Iraani. Kaks lennuki pardal viibinud meest väitsid, et nad on terroriorganisatsiooni al-Qā‘idah liikmed ja et neil on pomm. Piloodid maandasid lennuki tankimise ettekäändel Antalya lennuväljal Türgi lõunaosas, kus kaaperdajad lõpuks politseile alla andsid. Kõik lennuki pardal viibinud 136 reisijat pääsesid vahejuhtumist vigastusteta.
Hiina Fujiani provintsi tabas taifuun Sepat. Varasematel päevadel oli piirkonda ähvardava taifuuni eest evakueeritud üle miljoni inimese.
Kasahstanis toimusid parlamendivalimised. Valimised võitis valitsev partei Nur-Otan, mis kogus 88,1 protsendi valijate toetuse ja pääses ainsa erakonnana parlamenti. Kokku osales valimistel 64,6 protsenti hääleõiguslikest kodanikest.
Põhja-Koreas algas üleriigiline kampaania üleujutustes kodutuks jäänud inimeste varustamiseks toidu ja arstiabiga. Lisaks valitsusametnikele osales kampaanias umbes kolmteist tuhat Punase Risti vabatahtlikku.
Maldiividel toimus rahvahääletus põhiseaduse muutmiseks. Valdav osa referendumil osalenud inimestest eelistas presidentaalset süsteemi parlamentaarsele süsteemile.

19. august

Prantsusmaa välisminister Bernard Kouchner saabus Bagdadi, alustades oma ametlikku visiiti Iraagis. Kouchner saabus riiki president Jalāl aţ-Ţalabānī kutsel.
Ameerika Ühendriikide Minnesota osariigi kuues maakonnas kuulutati kuue inimese surmaga lõppenud üleujutuste tõttu välja eriolukord.
Filipiinide armee vallutas Basilani saarel mässulise islamiliikumise Abū Sayyāf baasi. Lahingus hukkus kokku 35 inimest.
Tais toimus rahvahääletus uue põhiseaduse küsimuses. Uue põhiseaduse vastuvõtmisele avaldas toetust umbes 70 protsenti hääletamas käinud inimestest.
Senegalis toimusid parlamendi ülemkoja kaudsed valimised. Kolmekümne viiest ümbervalimisele läinud senaatorikohast võitis kolmkümmend neli valitsev Senegali Demokraatlik Partei.
Eestis Ida-Virumaal Jõhvis autasustas Naiskodukaitse president Arnold Rüütli abikaasat Ingrid Rüütlit Liiliaristi I klassi teenetemärgiga. Ingrid Rüütlist sai teine inimene, keda selle teenetemärgiga on autasustatud.

20. august

ÜRO Julgeolekunõukogu kiitis ühehäälselt heaks Aafrika Liidu rahutagamismissiooni pikendamise Somaalias.
Türgi parlamendis toimus presidendivalimiste esimene voor. Valitseva Õigluse ja Arengu Partei kandidaat Abdullah Gül sai 341 häält ega osutunud valituks. Valimiste teine voor toimus 24. augustil.
Briti Neitsisaartel toimusid parlamendivalimised. Valimised võitis 52,2 protsendi valijate toetusel Neitsisaarte Partei, saavutades 15-liikmelises parlamendis kümme kohta. Kokku osales valimistel 62,3 protsenti hääleõiguslikest kodanikest.
Bangladeshi pealinnas Dhakas puhkesid Dhaka Ülikooli üliõpilaste rahutused, millega avaldati meelt linnas kehtestatud erakorralise seisukorra vastu. Kaks päeva kestnud meeleavaldustes osales kuni 5000 üliõpilast, kelle vastu saadeti politsei ja sõjavägi. Kokkupõrgetes sai kahe päeva jooksul vigastada umbes 150 inimest.
Iraagis As-Samāwah' linna lähistel hukkus teeäärse pommi plahvatuses Al-Muthanná kubernerkonna šiiidist kuberner Mohammed Ali al-Hasani.
Jaapanis Okinawa saarel Naha lennujaamas süttis põlema ja plahvatas Taiwani lennukompaniile China Airlines kuulunud reisilennuk Boeing 737-800. Reisijad ja meeskond olid enne õnnetust lennukist juba lahkunud.
Eestis tähistati mitmete pidulike sündmustega Eesti Vabariigi taasiseseisvumise kuueteistkümnendat aastapäeva. Tallinnas Kadrioru presidendilossis olid avatud uste päevad. Õhtul samas lossis kultuuritegelastele korraldatud vastuvõtul autasustas president Toomas Hendrik Ilves Heinz Valku Eesti iseseisvuse taastamise mälestuskiviga.

21. august

Ameerika Ühendriikide Florida osariigis asuvas Kennedy Kosmosekeskuses maabus kohaliku aja järgi kell 12.32 kosmosesüstik Endeavour, lõpetades oma kolmeteist päeva kestnud missiooni.
Venezuela parlament toetas oma istungil ühehäälselt põhiseaduse muutmise algatust, mis võimaldaks president Hugo Chávezel saada tagasi valitud piiramatu arv kordi.
Iraagis lasti oma maja ees maha Tikrīti linna politseijuhi kolonel Othman Chechani.
Jordaanias astus ametist tagasi rahandus- ja asepeaminister Ziad Fariz, protesteerides valitsuse otsuse vastu mitte tõsta kütusehindu. Ühtlasi määras valitsus kindlaks parlamendivalimiste kuupäeva, milleks sai 20. november.
Maldiividel astus tagasi välisminister Ahmed Shaheed, protesteerides sellega konservatiivide katsete vastu pidurdada riigi demokratiseerimist.
Eesti Riigikogu esimees Ene Ergma alustas kolmepäevast visiiti Rootsis, et osaleda Uppsalas Balti- ja Põhjamaade parlamentide esimeeste kohtumisel. 
Eestis Põlvas algas looduslähedast elustiili tutvustav ja propageeriv ökofestival "Rohelisem elu". Tegu oli järjekorras teise samanimelise festivaliga.

22. august

Horvaatia pealinnas Zagrebis lõppes 19. rahvusvaheline informaatikaolümpiaad. Eestlastest saavutas parima tulemuse Tartu Hugo Treffneri Gümnaasiumi vilistlane Ott Tinn, kes võitis pronksmedali.
Saksamaa liidukantsler Angela Merkel saabus ametlikule visiidile Suurbritanniasse, kohtudes Londonis Suurbritannia peaministri Gordon Browniga.
Kiribatil toimus parlamendivalimiste esimene voor, millega täideti kaheksateist kohta 44-liikmelises parlamendis.
Iraagi põhjaosas Bayjī linnas ründas enesetaputerrorist kütuseveokiga kohalikku politseidirektoraati. Rünnakus hukkus vähemalt kakskümmend ja sai vigastada umbes nelikümmend inimest.
Iraagi põhjaosas kukkus öösel sõjalise operatsiooni käigus tehnilise rikke tõttu alla Ameerika Ühendriikide armee helikopter Black Hawk UH-60. Hukkus neliteist Ühendriikide sõdurit.
Sambias vabastas president Levy Mwanawasa ametist välisminister Mundia Sikatana ja nimetas uueks välisministriks Kabinga Pande.
Eestis nimetas Tallinna Linnavalitsus linna uueks peaarhitektiks linnaplaneerimise ameti üldplaneeringute teenistuse senise direktori Endrik Männi.
Eesti lennufirma Estonian Air nõukogu vabastas ametist ettevõtte presidendi ja tegevjuhi Børge Thornbechi ning nimetas tema kohusetäitjaks senise asepresidendi Andrus Aljase.
Eesti Põlevkivi nõukogu nimetas ettevõtte uueks tegevjuhiks senise Eesti Jäätmekäitlejate Liidu esimehe Ilmar Jõgi.
Eesti jalgpallikoondis võitis Tallinnas A. Le Coq Arena staadionil toimunud kohtumisel tulemusega 2:1 Andorra jalgpallikoondist. Tegemist oli Eesti koondise esimeste väravate ja punktidega Euroopa meistrivõistluste valikturniiril.

23. august

Belgias loobus peaministri kandidaat Yves Leterme valitsuse moodustamisest.
Briti Neitsisaarte ajaloo esimeseks peaministriks vannutati Ralph O'Neal.
Maldiivide uueks välisministriks nimetati tagasi astunud Ahmed Shaheedi asemel Abdullah Shahid.
Eesti Vabariigi valitsus otsustas eraldada president Arnold Rüütlile eluruumideks külalistemaja Tallinnas Nõmmel aadressil Kaare tänav 10 ja tööruumideks korteri Kadriorus aadressil Weizenbergi tänav 32.
Eestis Tallinnas, Tartus, Mustvees ja Kallastel algasid neli päeva kestva rahvusvahelise vanausuliste pärimuskultuuri festivali üritused. Eestis esmakordselt toimuva festivali korraldas Eesti Vanausuliste Kultuuri- ja Arendusühing.

24. august

Kreekas Peloponnesose poolsaarel puhkesid ulatuslikud metsatulekahjud. Juba esimesel päeval hukkus põlengutes viisteist inimest. Valitsus kuulutas välja eriolukorra ja pöördus abipalvega teiste Euroopa Liidu riikide poole. Politsei kahtlustas põlengute puhkemise põhjusena süütamisi.
Saksamaal esitas Jena politsei süüdistuse Rahvusdemokraatliku Partei esimehele Udo Voigtile rassiviha õhutamises. Süüdistuse tingis Voigti poolt nädal aega varem Jenas peetud kõne, milles ta soovitas esitada Rudolf Heßi postuumselt Nobeli rahuauhinna kandidaadiks.
Türgi parlamendis toimus presidendivalimiste teine voor. Valitseva Õigluse ja Arengu Partei kandidaat Abdullah Gül sai 337 liikme toetuse ega osutunud valituks. Valimiste kolmas voor toimub 28. augustil.
Tais jõustus pärast kuningas Bhumibol Adulyadej poolt allkirjastamist rahvahääletusel heaks kiidetud uus põhiseadus.
Eesti sotsiaalminister Maret Maripuu ning Leedu sotsiaalkindlustus- ja tööminister Vilija Blinkevičiūtė allkirjastasid sotsiaalkindlustuslepingu, millega määrati kindlaks vastastikune pensionite maksmise kord NSV Liidu ajal töötatud aastate eest. 
Eestit külastasid Vene-Saksa gaasijuhtme rajamise eest vastutava ettevõtte Nord Stream esindajad. Visiidi käigus tutvustasid nad rajatava gaasijuhtme projekti rahandusminister Ivari Padarile ning majandus- ja kommunikatsiooniminister Juhan Partsile.
Eesti Posti nõukogu kinnitas 1. novembril 2007 suletavate postkontorite ja postipunktide nimekirja. Kokku oli nimekirjas nelikümmend neli postiasutust.
Eesti laevandusettevõte Saaremaa Laevakompanii sõlmis Eesti–Norra ühisettevõttega Fiskerstrand BLRT lepingu kolme uue liinilaeva ehitamiseks, mis peaksid valmima aastateks 2009–2010.
Eestis Saaremaal Tehumardil algasid kolm päeva kestnud Eesti ja Islandi päästemeeskondade ühisõppused "Tehumardi 2007".
Eesti pealinnas Tallinnas algasid kolm päeva kestnud ja peamiselt saksa kultuurile pühendatud kultuuripäevad "Domus Revaliensis".
Udriku hooldekodu tähistas oma 85. aastapäeva.

25. august

Kanada lääneosas Vancouveri äärelinna kohal plahvatas ja süttis põlema inimesi vedanud õhupall. Põlema süttinud õhupall kukkus vagunelamute rajooni, põhjustades ka seal tulekahju. Kokku hukkus õnnetuses kaks ja sai vigastada üksteist inimest.
Naurul toimusid parlamendivalimised. President Ludwig Scotty toetajad saavutasid 18-liikmelises parlamendis neliteist kohta.
India Andhra Pradeshi osariigi pealinnas Hyderabadis toimus kolm pommiplahvatust, neist kaks lõbustuspargis ja üks toidukioski juures. Rünnakutes hukkus 38 ja sai vigastada üle 70 inimese. Politsei tegi samal päeval kahjutuks veel kolm lõhkekeha, millest kaks olid paigutatud kinosaali.
Iraagi pealinnas Bagdadis kehtestati kohaliku aja järgi alates kella 18.00 liikumiskeeld kaherattalistele sõidukitele ja kärudele. Keeluga loodetakse vältida terrorirünnakuid šiiidi palverändurite vastu.
Pakistani armee katsetas edukalt uut tiibraketti Hatf-8, mille tegevusraadiuseks on 350 kilomeetrit ja mis võib kanda ka tuumalõhkepäid.
Eestis Tallinnas Estonia kontserdisaalis toimus Keskerakonna XI kongress. Häältega 762:68 valiti erakonna esimeheks tagasi Edgar Savisaar, aseesimeesteks valiti Kadri Must ja Enn Eesmaa. 
Eesti kaitseminister Jaak Aaviksoo kohtus Afganistani pealinnas Kabulis Afganistani kaitseministri Abdul Rahim Wardakiga. Kohtumisel arutati kahe riigi koostööd Afganistani ülesehitamisel. Kaitseminister Aaviksoo andis oma kolleegile üle ka kutse külastada Eestit.

26. august

Bulgaaria valitsus kuulutas riiki tabanud ulatuslike metsapõlengute tõttu välja eriolukorra Svilengradi ja Topolovgradi rajoonis.
Suurbritannia ajaleht The Sunday Times avaldas eksiilis elava Vene ärimehe Boriss Berezovski artikli, milles pakuti lääneriikide valitsustele välja tegevuskava Vladimir Putini režiimile poliitilise ja majandusliku surve avaldamiseks. Berezovski hinnangul tooks see kaasa Putini võimult kõrvaldamise ning avaks tee Venemaa demokratiseerimisele.
Türgi kaguosa tabas kohaliku aja järgi kell 1.05 öösel 5,4-palline maavärin, mille epitsenter asus Bingöli provintsis Karliova linna lähistel. Ohvreid ja olulisi purustusi maavärin kaasa ei toonud.
Afganistani president Ḩāmid Karzay ja Tadžikistani president Emomalii Rahmon avasid kahte riiki ühendava maanteesilla üle Panji jõe. Silla maksumuseks kujunes 37 miljonit USA dollarit ja selle ehitust rahastasid Ameerika Ühendriigid.
Süürias algasid kaks päeva kestnud kohalike omavalitsuste valimised.
Eestis Ida-Virumaal Toilas toimunud kaevurite päeval esines president Toomas Hendrik Ilves. Oma kõnes rõhutas ta põlevkivi olulisust Eesti energiamajanduses ja Eesti energiajulgeoleku tagamisel.
Eestis Viljandimaal Karksi lennuväljal sõitis õhtul maandumisel rajalt välja Tallinna Gustav Adolfi Gümnaasiumi direktori ning Era- ja Harrastuspilootide Liidu esimehe Hendrik Aguri juhitud väikelennuk Cessna 172. Lennukis viibinud neli inimest pääsesid vigastusteta, kannatada said mõned lennuki detailid.

27. august

Austria Kärnteni liidumaa valitsusjuht Jörg Haider teatas, et pöördub liidumaa parlamendi poole taotlusega muuta ehitusseadust. Haideri eelnõu kohaselt tuleks edaspidi ehituslubade väljastamisel arvesse võtta kohalikke kultuuri- ja usutraditsioone, mis välistaks mošeede rajamise võimaluse Kärnteni asulates.
Moldova veinitööstuse tegevust korraldav riiklik amet Moldova-vin keelustas Venemaa tarbijakaitseameti Rospotrebnadzori inspektsioonid Moldova veinitehastesse, süüdistades Vene tarbijakaitset kunstlike takistuste tekitamises Moldova veiniekspordi taastamisel Venemaale.
Venemaa sõjalaevastik alustas Läänemerel kaks nädalat kestvaid õppusi, milles osaleb enam kui viiskümmend sõja-, allvee- ja abilaeva.
Venemaal astus ametist tagasi Samara oblasti kuberner Konstantin Titov. President Vladimir Putin nimetas kuberneri kohusetäitjaks Vladimir Artjakovi.
Ameerika Ühendriikides teatas oma tagasiastumisest justiitsminister Alberto Gonzales. Tema tagasiastumisavaldus jõustub 17. septembril.
Jaapani peaminister Shinzō Abe nimetas valitsusremondi käigus uueks kaitseministriks Masahiko Komura, välisministriks Nobutaka Machimura ja rahandusministriks Fukushiro Nukaga.
Tais määras riiklik keskvalimiskomisjon parlamendivalimiste toimumise kuupäevaks 23. detsembri.
Rwanda pealinnas Kigalis toimus piirkonna sõjaväejuhtide kohtumine, kus arutati Kongo Demokraatlikus Vabariigis tegutsevate arvukate mässuliste relvarühmituste vastu ühisoperatsioonide korraldamist.
Eestis Ida-Virumaal Maidla vallas Oandu külas toimus hilisõhtul suurtalu laudas tulekahju, milles hukkus palju koduloomi. Põlengus sai surma enam kui viiskümmend veist ja siga, lisaks arvukalt kodulinde. Põlengu kustutamisel osales kümme päästemeeskonda.

28. august

Aserbaidžaani pealinna Bakuu kesklinnas varises kokku 11-korruseline ehitusjärgus maja. Varingu ajal viibis hoones umbes 60, neist hukkus 11.
Hispaania idaosas Castellóni provintsis Valencia linnast põhja pool puhkesid ulatuslikud metsatulekahjud. Ainuüksi esimese kolme päeva jooksul põles maha enam kui kolm tuhat hektarit metsa.
Türgis toimus presidendivalimiste kolmas voor. Valimised võitis 339 häält kogunud Abdullah Gül valitsevast Õigluse ja Arengu Parteist, kes ka samal päeval ametisse vannutati.
Ameerika Ühendriikide föderaalkohtunik William Turnoff nõustus Prantsusmaa taotlusega Ühendriikides karistust kandva Panama eksdiktaatori Manuel Noriega väljaandmiseks. Prantsusmaa soovib Noriega üle kohut mõista seoses süüdistustega rahapesus.
Tšiili ülemkohus kinnitas kindral Hugo Salas Wenzelile kaheteistkümne poliitilise vastase mõrva korraldamise eest määratud eluaegse vanglakaristuse. Kindral Salas Wenzel on esimene Augusto Pinocheti režiimi aegne kõrgem riigiametnik, kellele on inimõiguste rikkumise eest mõistetud reaalne vanglakaristus.
Iisraelis Jeruusalemmas toimusid kõnelused Iisraeli peaministri Ehud Olmerti ja Palestiina omavalitsuse presidendi Maḩmūd ‘Abbāsi vahel. 
Eestis tagandas Riigimetsa Majandamise Keskuse nõukogu häältega 7:1 ametist juhatuse esimehe Ülo Viilupi.
Eestis Tallinnas toimus Balti riikide kaasmaalaste konverents, kus osalesid Baltimaades elavate venelaste organisatsioonide esindajad. Konverentsil valiti Eesti esindajaks Vene Kaasmaalaste Ülemaailmses Nõukogus Andrei Zarenkov ja Läti esindajaks Juri Sokolovski. 
Eestis algas 2. septembrini kestev Tartu armastusfilmide festival tARTuFF.
Eestis Tallinnas sadas kuue tunni jooksul maha 48 millimeetrit sademeid, mis moodustas peaaegu poole augusti keskmisest sademetehulgast. Sademetega kaasnenud äike lõi sisse Harku vallas paiknevasse elektrialajaama, mistõttu jäi Tallinnas ja Harku vallas ajutiselt elektrivarustuseta umbes 3500 Eesti Energia klienti.
Eesti kettaheitja Gerd Kanter võitis Jaapanis Ōsakas toimunud kergejõustiku maailmameistrivõistlustel kettaheites kuldmedali. Kanter heitis ketast tulemusega 68.94.
Eestis lõpetas Balti Investeeringute Grupi Pank (BIG) SMS-laenu pakkumise.

29. august

Itaalias Veneetsias avati Veneetsia 64. rahvusvaheline filmifestival. Festivali avafilm oli Suurbritannia film "Lepitus" ("Atonement"), mille režissöör on Joe Wright ning kus peaosi mängivad on Keira Knightley ja James McAvoy.
Kreeka pealinnas Ateenas parlamendihoone ees avaldasid kaheksa tuhat inimest meelt valitsuskoalitsiooni suutmatuse vastu tulla toime Peloponnesose poolsaart haaranud metsatulekahjudega, milles oli meeleavalduse toimumise ajaks hukkunud juba 63 inimest.
Suurbritannia pealinnas Londonis Parlamendi väljakul avati Lõuna-Aafrika Vabariigi vabadusvõitleja ja endise presidendi Nelson Mandela ausammas. Kuju avamisel osalesid teiste seas ka Mandela koos abikaasaga ja Suurbritannia peaminister Gordon Brown.
Suurbritannias algas ette teatamata kohaliku aja järgi hommikul kell 7.00 vanglaametnike 24-tunnine üldstreik, millega protesteeriti palgatingimuste ja vähese tööturvalisuse vastu. Streigis osales enam kui 20 000 vanglaametnikku ja see haaras riigi kõiki 129 riiklikku vanglat.
Türgi president Abdullah Gül kiitis heaks peaminister Recep Tayyip Erdoğani valitsuse uue koosseisu. Uueks välisministriks nimetati Ali Babacan, majandusministriks sai endine pankur Nazim Ekren.
Venemaal kinnitas Samara oblasti duuma häältega 41:0 oblasti uueks kuberneriks Vladimir Artjakovi.
Tšiili pealinnas Santiagos avaldasid tuhanded inimesed meelt president Michelle Bachelet' majanduspoliitika vastu, nõudes suuremat sotsiaalset võrdsust. Presidendipalee juures puhkesid kokkupõrked meeleavaldajate ja politsei vahel. Politsei kasutas meeleavalduse laialiajamiseks pisargaasi ja veekahureid; vahistati umbes 670 inimest.
Jaapanisse saabus visiidile Hiina Rahvavabariigi kaitseminister Cao Gangchuan. Eelmine Hiina kaitseministri ametlik visiit Jaapanisse toimus üheksa aastat varem.
Eestis Pärnus algas Maailma Terviseorganisatsiooni ja sotsiaalministeeriumi koostöös korraldatud kahepäevane Baltimaade kõrgemate tervishoiuametnike kohtumine, kus arutati ravikindlustuse ja haiglate juhtimise probleeme.

30. august

Sloveenias teatasid tagasiastumisest transpordiminister Janez Bobic, tervishoiuminister Andrej Brucan ning haridus- ja teadusminister Jure Zupan.
Venemaa ettevõtja Ališer Usmanov omandas firma Red and White Holdings kaudu 14,5 protsenti Londoni jalgpalliklubi Arsenal FC aktsiatest. Tehingu väärtuseks kujunes 75 miljonit Suurbritannia naelsterlingit.
Brasiilias Rio de Janeiro eeslinnas Nova Iguaçus põrkasid õhtuse tipptunni ajal kokku kaks linnalähirongi. Õnnetuses hukkus kaheksa ja sai vigastada umbes 70 inimest.
Ecuadoris astus ametist tagasi kaitseminister Lorena Escudero, kellele heideti ette tema eelkäija Guadalupe Larriva surma asjaolude uurimise takerdumist. Samuti ei oldud rahul ministri ettepanekutega armee reformimiseks.
Hiina Rahvavabariigis lahkus ametist riigi rahandusminister Jin Renqing. Uueks rahandusministriks nimetati Xie Xuren.
India keskosas Chhattisgarhi osariigis ründasid maoistlikud mässulised politseikonvoid. Esialgsetel andmetel said 40-liikmelises konvois surma kaksteist politseinikku.
Kiribatil toimus parlamendivalimiste teine voor.
Keenia pealinnas Nairobis pühitseti piiskopiks Bill Murdoch Massachusettsi osariigist ja Bill Atwood Texase osariigist. Konservatiivsed anglikaani vaimulikud lahkusid oma kogudustega Ameerika Ühendriikide Episkopaalkirikust protestiks homoseksuaalsete inimeste vaimulikuks pühitsemise vastu ning liitusid Keenia Anglikaani Kirikuga.
Eesti presidendile Toomas Hendrik Ilvesele esitasid volikirjad Austraalia suursaadik Howard Craig Brown ja Küprose suursaadik Thalia Petrides.
Eesti valitsus kiitis heaks kaitseministeeriumi korraldatud Vabadussõja võidusamba ideekonkursi võitnud kavandi "Libertas", mille autorid on Rainer Sternfeld, Andri Laidre, Kadri Kiho ja Anto Savi.
Eesti valitsus vabastas ametist Lääne maavanema Sulev Vare. Vare lahkus ametist omal soovil. Tema lahkumisavaldus jõustub 14. septembril, mil maavanema kohusetäitjana astub ametisse maavalitsuse rahandusosakonna juhataja Maaja Toompuu.
Eesti valitsus otsustas oma istungil premeerida 28. augustil Jaapanis Ōsakas kettaheite maailmameistriks tulnud eestlast Gerd Kanterit kolmesaja tuhande krooniga.
Eesti pealinnas Tallinnas viibis väljasõiduistungil Soome Kotka linna volikogu. Visiidi raames kohtuti ka Tallinna Linnavolikogu liikmetega.
Eestis Tartus Athena Konverentsi- ja Kultuurikeskuses algas armastusfilmide festivali tARTuFF raames kahepäevane konverents "Religioonitolerants – võimalus, kohustus, vastutus". 
Eesti Tallinna lennujaamas maandus Eesti lennuettevõtte Estonian Airi ostetud esimene Saab 340 reisilennuk, mis alustab liinilende alates 24. septembrist.

31. august

Saksamaa liidukantsler Angela Merkel saabus Jaapanisse Kyōtosse, et tähistada kümne aasta möödumist kasvuhoonegaaside emissiooni piirava Kyōto protokolli allakirjutamisest.
Saksamaa pealinnas Berliinis Rykestrassel avati pärast ulatuslikku renoveerimist riigi suurim sünagoog. 
Suurbritannia ajaleht The Times ja Prantsusmaa ajaleht Le Monde avaldasid Gordon Browni ja Nicolas Sarkozy ühisartikli, milles kahe riigi juhid esitasid omapoolse kava Dārfūri konflikti lahendamiseks.
Venemaa Föderatsiooni koosseisu kuuluva Inguššia endise pealinna Nazrani kesklinnas toimus kohaliku aja järgi kell 19.00 võimas autopommi plahvatus. Rünnakus hukkus neli militsionääri, neist kolm kohapeal ja üks suri saadud vigastustesse hiljem haiglas.
Malaisia pealinnas Kuala Lumpuris tähistati ulatuslike pidustustega viiekümne aasta möödumist riigi iseseisvumisest. Pidustustel viibis arvukalt väliskülalisi, teiste seas Tai, Singapuri, Laose, Filipiinide, Kambodža ja Vietnami peaministrid. Kohal oli ka endise koloniaalvõimu Suurbritannia esindaja prints Andrew.
Prantsuse Polüneesias avaldas parlament umbusaldust president Gaston Tong Sangi valitsusele. Uued presidendivalimised kuulutati välja 10. septembriks.
Zimbabwe riiklik ajaleht The Herald avaldas president Robert Mugabe otsuse, millega külmutati kuueks kuuks kõik hinnad ja palgad, et pidurdada inflatsiooni kasvu.
Eestis Tartu Ülikooli aulas peeti ülikooli rektori inauguratsioonitseremoonia, mille käigus andis president Toomas Hendrik Ilves Alar Karisele üle rektori ametiraha.
Eesti president Toomas Hendrik Ilves kuulutas välja ajalooalaste uurimistööde võistluse "Eesti Euroopas". Iga-aastase konkursi korraldavad Eesti Ajalooõpetajate Selts ja Saksamaal Hamburgis tegutsev Körber-Stiftung. 
Eesti pealinna Tallinna linnapea Edgar Savisaar alustas koos linnavalitsuse delegatsiooniga viiepäevast visiiti Venemaa pealinnas Moskvas, et osaleda Moskva asutamise 860. aastapäeva üritustel.

Viited 

 2007-08